
Sülysáp Város Önkormányzata Képviselő-testületének

2017. december 14-én tartandó munkaterv szerinti ülésére

5. napirendhez

Tárgy: Sülysápi Polgármesteri Hivatal 2017. évi beszámolója
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 81. § (3) f) pontja szerint a jegyző évente beszámol a képviselő-testületnek a hivatal tevékenységéről.
A 2016. évi munkáról szóló beszámolót jelen előterjesztés keretében terjesztem a tisztelt Képviselő-testület elé.

Kérem a beszámoló szíves elfogadását!

…/2017. (XII. 14.) ÖKT határozati javaslat
Sülysáp Város Önkormányzatának Képviselő-testülete a Polgármesteri Hivatal 2017. évi munkájáról szóló beszámolót elfogadja.

Határidő: azonnal

Felelős: jegyző

Sülysáp, 2017. december 7.

dr. Tóth Krisztina s.k. 


jegyző
BESZÁMOLÓ
A SÜLYSÁPI POLGÁRMESTERI HIVATAL 

2017. ÉVI MUNKÁJÁRÓL

I. BEVEZETŐ
A Sülysápi Polgármesteri Hivatal számára a 2017-es évet a kettősség jellemezte. 
Egyrészről sikernek könyvelhetjük el, hogy a korábbi években neuralgikus pontként megjelenő gazdálkodási feladatokat sikerült stabilizálni, így bízhatunk abban, hogy egyre inkább egy cizellált, minőségi munka felé tudunk elindulni, ami az eddiginél is jobban segíti a vezetői döntéseket. 
Ugyanakkor azt tapasztaltuk, hogy ebben az évben a Hivatal által ellátott többi területet is elérte a pénzügyet már korábban sújtó szakemberhiány, ami lassan olyan méreteket ölt, amit az önkormányzati feladatok ellátása érdekében már kezelni kell. Több hónapja vagyunk anyakönyvvezető nélkül, fél éve nincs hatósági irodavezetőnk, aki a jegyző helyettese is lenne egyben, illetőleg most már szintén hónapok óta nincs hatósági ügyintézőnk, ráadásul a másik hasonló munkakörből is nyugdíjba készül a kolléga. Szám szerint ez azt jelenti, hogy a Hivatalnál engedélyezett 26 státuszból 4 több hónapja betöltetlen, amit helyettesítésekkel, túlmunkával igyekszünk orvosolni. A kiírt álláspályázatainkra a korábban jellemzőnél jóval kevesebben jelentkeznek, és új tendencia, hogy az állásra kiválasztott pályázók nem vállalják el a munkakört, amikor szembesülnek a várható fizetésükkel.
Mindemellett ebben az évben is több olyan, az alaptevékenységünkön felüli plusz feladatunk volt, amelyeknek a kifeszített, sőt hiányos létszámú hivatali apparátussal igen jelentős többletmunkával tudtunk csak eleget tenni. 

Egyrészt ebben az évben nagy számban érintettek bennünket a külső szervek ellenőrzései. Egyrészről a közelmúltban zárult le az Állami Számvevőszék TÁVÜSZ Kft.-re vonatkozó bő egy évig tartó ellenőrzése, amely tulajdonosként az önkormányzatot is érintette. Emiatt rengeteg dokumentációs feladatunk volt. 
Ezt követte szeptemberben a Pest Megyei Kormányhivatal ellenőrzése, mely a pénzügy és a szociális terület kivételével minden más feladatunkra (testületi ügyek, hatósági ügyek, munkaügy) kiterjedt a 2016. évre vonatkozóan. Elmondható, hogy az ellenőrzés sikerrel zárult, már az előkészítés és a helyszíni vizsgálat alkalmával is jó benyomást szerezhettek rólunk az ellenőrök, ami a záró jelentésben is tükröződött, hiszen kirívó hiányosságokat semmilyen területen nem tártak fel, munkánkat jónak minősítették, csak néhány apróbb javaslattal éltek néhány területen. Sőt példának okáért a birtokvédelemmel kapcsolatosan a következő megállapítást tették: „A jegyző hatáskörébe tartozó birtokvédelmi eljárások intézése kimagasló szakmai színvonalon történik a vizsgált szervnél, mely példaértékű lehet a társszervek számára is.” – amire nagyon büszkék vagyunk.
Emellett idén a Magyar Államkincstár a szokásos éves ellenőrzésein túl egy átfogó ellenőrzésre is kijelölte önkormányzatunkat intézményeivel együtt. Mivel alacsony kockázatúnak minősítették az önkormányzatot, csak októbertől kezdték meg az ellenőrzést, ami a 2017-es év zárszámadásáig tart majd. Ebben az a nehézség, hogy így igen rövid időnk van az esetleges hibák kiküszöbölésére, különös tekintettel arra, hogy a jövőre belépő önkormányzatok miatt az ASP-rendszer december 20-ával lezár. 

E két kiemelt szervezet mellett több ellenőrzést kapott a Központi Konyha, illetve újra átfogó ellenőrzés kezdődött a Gólyahír Bölcsődénél is, amelyekkel minden esetben van tennivalója a Polgármesteri Hivatalnak is.
Emellett 2017. a pályázatok éve is volt, melyeket igyekeztünk még a szokásosnál is nagyobb számban saját magunk előkészteni és benyújtani, annak érdekében, hogy minél kisebb – főleg feleslegesen kifizetett – költséget jelentsen ez az önkormányzatnak. 

Bár a beruházás befejeződött, talán idén rótta ránk a legnagyobb munkát a csatornázás: egyrészről a csatorna társulat megkeresésére meg kellett kezdenünk a be nem fizetett érdekeltségnövelő hozzájárulások behajtását, mely több száz tételt jelent, illetőleg még mindig nem zajlottak le teljeskörűen a rákötések, és értelemszerűen a legproblémásabb helyszínek maradtak hátra, amelyeket minden esetben egyedileg kell megoldani.

Továbbá idén is jelentős erőpróba volt a közfoglalkoztatás szervezése, különösen munkaügyi szempontból, mivel a relatív munkaerőhiány miatt állandóvá vált a közfoglalkoztatottak be- és kilépése, ami rengeteg adminisztrációval jár folyamatosan.

A közszolgáltatások vonatkozásában a fentebb már említett ellenőrzéseken túl plusz feladat volt a népkonyha beindítása, illetve év végén az utazási támogatás bevezetése.

Bár csak 2018-ban esedékes, de ez év végén is feladatokat jelent már az országgyűlési választások előkészítése, amellyel kapcsolatosan szintén bevezettek egy új elektronikus felületet, az ún. választási kaput. További nehézség, hogy éppen erre a területre is új kolléganő érkezett, aki még nem vett részt ilyen feladatokban, és nagyon nehezen lehet csak gyakorlatot szerezni benne, hiszen csak az éles felület áll rendelkezésre.

Mindezeket figyelembe véve elmondhatom, hogy a Polgármesteri Hivatal 2017-ben is erejét meghaladva teljesített, a kollégák lelkiismeretesek és szorgalmasak, értékelésem szerint az ügyintézés színvonala folyamatosan emelkedik. 

A 2017. évben elvégzett munkáról részletesebben - irodánkénti bontásban – a következőkben olvashatnak.
II. ÖNKORMÁNYZATI IRODA
1. Testületi és bizottsági ügyek

A Képviselő-testület a 2017. évben – a decemberivel együtt – 11 munkaterv szerinti és 2 rendkívüli testületi ülést, valamint 1 közmeghallgatást tartott. A Képviselő-testület november 30-ig – 187 határozatot hozott és 24 rendeletet alkotott. Ezek, valamint a bizottsági döntések teljes körű előkészítése, illetve a döntésekből eredő feladatok végrehajtása a Polgármesteri Hivatal feladata volt.

Előterjesztések és jegyzőkönyvek szintjén az önkormányzathoz hasonlóan kezeltük a Sülysápi Roma Nemzetiségi Önkormányzat ügyeit is, ami további 7 ülést jelentett az évben.

2014. március 1-től a testületi ülések, a bizottsági ülések, a roma nemzetiségi önkormányzat üléseinek jegyzőkönyveit, valamint a rendeleteket is kizárólag elektronikus formában, a Pest Megyei Kormányhivatal erre a célra kialakított elektronikus felületén, a Nemzeti Jogszabálytáron keresztül kell feltöltenünk. Ez megtakarítást jelent a postaköltség tekintetében, azonban az internet hálózat nem mindig zökkenőmentes működése miatt, esetenként hosszabb időt igényel. Részben az említett rendszeren keresztül történik az írásbeli kapcsolattartás is, amelyen belül rendszeresen kell különféle tájékoztatásokat, adatszolgáltatásokat nyújtanunk a kormányhivatal felé. Megnehezíti a dolgunkat, hogy ezeket általában nagyon rövid határidőn belül kell teljesíteni. 

A testület és a bizottságok munkájának előkészítésén, titkársági feladatok ellátásán túl, az 94 hirdetmény kifüggesztését és záradékolását is a titkárság végezte.
2. Pályázati eredmények
Mint az a bevezetőben is említésre került, pályázatok szempontjából igen sűrű évet zártunk, de támogatások szempontjából a 2017-es év egyben az egyik legsikeresebb évünknek is mondható. Idén összesen 580 millió Ft-ra nyújtottunk be igényt, melyből 232 millió Ft-ot már elnyertünk, a fennmaradó rész pedig döntésre vár.

Az év folyamán a következő támogatásokra nyújtottunk be pályázatokat, illetőleg a következő projekteket bonyolítottuk:

Európai Uniós pályázatok

1. VP6-7.2.1-7.4.1.2-16: A vidéki térségek kisméretű infrastruktúrájának és alapvető szolgáltatásainak fejlesztésére - Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése: 98.630.000 Ft igényelt támogatás mellett 17,4 millió Ft önrészt vállaltunk. Jelenleg a pályázat döntésre vár.
2. VP6-7.2.1-7.4.1.3-16 A vidéki térségek kisméretű infrastruktúrájának és alapvető szolgáltatásainak fejlesztésére Helyi termékértékesítést szolgáló piacok infrastrukturális fejlesztése, közétkeztetés fejlesztése: 50 millió Ft igényelt támogatás mellett 9 millió Ft önrészt vállaltunk. Jelenleg a pályázat döntésre vár.
Hazai támogatású pályázatok

3. PM_EUALAPELLATAS_2017 Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében Egészségközpont létrehozása Sülysápon című pályázatra 13,6 millió Ft önrész mellett 200 millió Ft támogatást igényeltünk. Jelenleg a pályázat döntésre vár.
4. PM_ONKORMUT_2016 Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén című felhívásra nyertes pályázatot nyújtottunk be. Önkormányzatunk 124,183 millió Ft támogatásban részesült 29 millió Ft önrész mellett. A pályázatból a Szent István tér egy része, az Erkel Ferenc utca és a Révai utca újul meg. Jelenleg a kivitelezés zajlik, a pályázat elszámolására jövő évben kerül sor.

5. 1818/2016. (XII.22.) Korm. határozat alapján Önkormányzatunk belterületi utak felújítására 75 millió Ft támogatásban részesült, melynek keretén belül a Gárdonyi Géza utca, a Táncsics Mihály utca és a Nyárfa utca felújítását végezzük el. Jelenleg a kivitelezés zajlik, a pályázat elszámolására jövő évben kerül sor.

6. A Kubinyi Ágoston Program, Muzeális intézmények szakmai támogatására kiírt pályázat keretében önkormányzatunk 1.300.000 Ft támogatásban részesült a Kapás József Helytörténeti Gyűjtemény épület felújítására. A pályázat megvalósítása jövő évben kezdődik.

7. 2017. évi Önkormányzati feladatellátást szolgáló fejlesztések támogatására pályázatot nyújtottunk be a Sülysápi Csicsergő Óvoda 2. számú Tagóvodájának infrastrukturális fejlesztésére, melyre 1,6 millió Ft vállalt önerő mellett 30 millió Ft támogatásban részesültünk. A projekt megvalósítása jövőre zajlik.

8. A 2017. évi központi költségvetési forrásból 6 millió Ft önerő mellett 2.324.000 Ft közművelődési érdekeltségnövelő támogatásban részesültünk a Wass Albert Művelődési Központ és Könyvtár belső felújítási munkálataira. A felújítás már megvalósult, melynek keretén belül a Művelődési Központ nagyterme és előtere festésen esett át, új árnyékolók kerültek elhelyezésre illetve tetőszigetelés mellett kazáncserén esett át az intézmény. A támogatás elszámolása most van folyamatban.

Folyamatban lévő, de nem idei támogatások

9. KEHOP-5.2.9.: Pályázatos épületenergetikai felhívás a közép-magyarországi régió települési önkormányzatai számára: Ebben a projektben épületenergetikai felújításokat pályáztunk három önkormányzati épületen: Szent István Általános Iskola, Móra Ferenc Általános Iskola központi épülete illetve a sápi orvosi rendelő épületén. Az önerőt nem igénylő pályázatot több mind 200 millió Ft támogatásból valósítottuk meg. A beruházás idén folyt és befejeződött, jelenleg elszámolás alatt van.

10. VEKOP-1.2.2: Az üzleti infrastruktúra fejlesztésének támogatása Pest megyében: A pályázat keretében az önkormányzat tulajdonában lévő gazdasági terület infrastrukturális fejlesztésére nyújtottunk be több mint 300 millió Ft-os költségvetéssel támogatási igényt. A beruházás megkezdésére jövő évben kerül sor, jelenleg egyeztetések zajlanak.

11. Önkormányzati étkeztetési fejlesztések támogatása: Pályázat keretén belül a Központi Konyha épületén végezzük el a villamoshálózat fejlesztését, belső felújítást, tárgyi eszköz beszerzést. A pályázat 40 millió Ft támogatásban részesült. A munkálatok ebben az évben zajlottak, jelenleg elszámolás alatt van.

12. 2016. évi Önkormányzati feladatellátást szolgáló fejlesztések támogatására: A pályázatot az Önkormányzat a Losonczi utcai rendelő rendbetételére nyújtott be, melyre 30 millió Ft támogatást nyert. A kivitelezés a Központi Konyha épületének felújításával párhuzamosan zajlott, a kivitelezés befejezésére a napokban kerül sor.
13. A Belügyminisztériumtól 26.974.000 Ft vis maior támogatásban részesültünk, 2016.11.08.-án a heves esőzés által a Templom utcában bekövetkező kritikus állapot helyreállítása céljából. A kivitelezés már befejeződött, a támogatás elszámolásával együtt.

Mint azt a bevezetőben említettük, költségtakarékosságból a pályázatok jelentős részét – a felsorolt tizenháromból tízet – a Polgármesteri Hivatalban készítettünk elő és nyújtottunk be, mindössze három pályázat vonatkozásában vettünk igénybe külső szakértői segítséget a túlzottan specifikus tartalmi feltételek miatt.

Az önkormányzat által meghirdetett pályázatok

1. A helyi önszerveződő közösségek önkormányzati támogatására kiírt pályázatunk keretében idén 10 pályázat érkezett, ebből 8-an részesültek támogatásban. Mivel az idei évtől az egyházak külön költségvetési soron kapnak támogatás, az egyéb tevékenységet folytató civil szervezetek között összesen 3.350.000 Ft-os keret került elosztásra vissza nem térítendő támogatás formájában. Az elszámolások benyújtásának határideje 2018. január 31.

2. Önkormányzatunk idén is csatlakozott a Bursa Hungarica felsőoktatási ösztöndíj pályázathoz. A támogatásra rendelkezésre álló keretösszeg az elmúlt évekhez hasonlóan 90.000 Ft/hó 10 hónap, melybe bele kell érteni a korábbi években „B” típusú pályázat keretében megállapított, még futó támogatásokat is. A benyújtási határidőig 9 db ”A” típusú és egy db „B” típusú ösztöndíj pályázat érkezett, különböző mértékben támogatásban mindannyian részesültek.

Nem önkormányzati pályázatok

A civil kezdeményezések támogatásának keretében, illetve települési érdekből a Polgármesteri Hivatal időnként elvégzi olyan civil szervezetek vagy intézmények pályázatának adminisztrációját is, ahol a pályázó nem Sülysáp Város Önkormányzata, de a támogatás célja az önkormányzat érdekeit is szolgálja. Ilyen projekt is több volt az év során:

1. A Közép-és Kelet-Európai Történelem és Társadalom Kutatásért Közalapítványnak a Wass Albert Művelődési Központ és Könyvtár részére a 2016. október 23-ai rendezvényéhez nyújtott 1 millió Ft-os támogatását nyertük és számoltuk el.
2. Az Összefogás Sülysápért Egyesület részére pályáztunk és nyertünk el a Nemzeti Együttműködési Alapból 550.000 Ft-os támogatást a közéleti est programsorozatra.

3. A Sülysápi Roma Nemzetiségi Önkormányzat részére pályáztunk és nyertünk el a Nemzetiségi kulturális kezdeményezések 2017. évi keretéből 220.000 Ft támogatást.

Előkészítés alatt lévő pályázatok

A 2018. évet tekintve előkészítés alatt jelenleg egy nagyberuházásunk van: a Sülysápi Csicsergő Óvoda két tagintézményének kiváltásával egy új óvoda épület kivitelezését kívánjuk véghezvinni. Ennek a projektnek az előkészülete folyamatban van, keressük rá a megfelelő forrásokat.

Ezen felül folyamatosan figyelemmel kísérjük azokat a kiírásokat, melyek évről évre megjelennek, és önkormányzatuk számára fontos forrásokat jelenthetnek. Ilyenek a költségvetési törvény által biztosított önkormányzati feladatellátási-, étkeztetési feladatok ellátására nyújtott támogatások, vagy a pest megyei célzott támogatások. Ezenfelül belterületi utak felújítása is kiemelt projektünk, előkészítésük céljából számos útra elkészültek már a tervek. 

Egyéb évközben felmerülő feladatok

A pályázatok figyelése, írása, a megítélt támogatások lehívása és elszámolása mellett feladatunk a már lezárt, de projektfenntartási időszakban lévő pályázatok évenkénti adminisztrációja illetve egyéb adatszolgáltatások (pl.: műfüves pályakihasználtság nyilvántartása, P+R parkolók kihasználtságának vezetése, bérlakás jelentések benyújtása, KÁBER rendszer vezetése).

3. Beruházási feladatok

Az önkormányzati beruházások bonyolítása a 2017. évben is jelentős szeletét képezte a Polgármesteri Hivatal munkájának. Ennek legfőbb területei a következők voltak:

· településfejlesztési és beruházási feladatok,

· útügyi és közlekedési igazgatással kapcsolatos feladatok (közútkezelői és tulajdonosi hozzájárulások),

· statisztika, illetve adatszolgáltatás készítése, 

· előterjesztések, szerződések, levelek előkészítése,

· polgármester, jegyző megbízásából egyeztetések lebonyolítása, helyszíni bejárások.

· a TÁVÜSZ Kft. és Startmunka műszaki támogatása.

A konkrét feladatok döntő többségét a beruházási, fenntartási és engedélyezési ügyek teszik ki, melyek közül 2017-ban a legfontosabbakat említjük meg:

· csatornázási ügyek, egyeztetések, csatornázás során felmerült problémák orvosolása,

· iparterülettel kapcsolatos ügyintézés (telekalakítás, egyéb ügyintézés),

· P+R parkolók fenntartási, üzemeltetési ügyei, éves beszámoló készítése,

· folyékony hulladéklerakó üzemeltetési jelentései, éves beszámoló készítése,

· műfüves futballpálya főkarbantartási feladatainak intézése,

· kátyúzási beruházások, aszfaltozási beruházás,

· útfelújításokkal kapcsolatos ügyek intézése,

· közvilágítással kapcsolatos beruházások, feladatok,

· csatornázás utáni úthelyreállítások intézése,

· csatorna élőre kötésekkel kapcsolatos egyeztetések.

Az év első felében több meghívásos közbeszerzési eljárás került kiírásra a 2016-os évben előkészített pályázatok eredményességét követően. 

Az év második felében a Móra Ferenc Általános Iskola, a Szent István Általános Iskola és a Kossuth utcai orvosi rendelő energetikai felújítása kezdődött meg a PMG Kft. kivitelezésében. A homlokzati nyílászárók cseréje és a beépített napelemek nagyban hozzájárulnak a létesítmények fenntartási díjainak csökkentéséhez. A munkafolyamatokat a műszaki ellenőr mellett rendszeresen felügyeltük.

A Központi Konyha felújítására is pályázatot nyertünk, mely során a teljes víz, gáz villanyhálózat felújítása és a konyha a napi igényeknek megfelelően átalakításra került.

Több válaszfal áthelyezésre került, a padlót és a falakat újraburkolták, átfestették. Megújultak a beépített berendezések: hűtőszekrény, ételfőző üst, szeletelő és segédgépek. Új LED világítású lámpatestek kerültek beépítésre a felújított villamos hálózatban.  A csővezetékek cseréje mellett, napkollektoros rendszerrel támogatott új kondenzációs kazán, új melegvíztároló került kiépítésre. Szoros határidővel, de sikerült befejezni a munkát a szeptemberi iskolakezdésre, így a tanulók étkeztetésében nem történt fennakadás.

A Losonczi utcai rendelő felújítása az őszi hónapokban került kivitelezésre. A fűtési költségek csökkentése érdekében az épület homlokzati hőszigetelést, új nyílászárókat és új kondenzációs kazánt kapott. A belső nyílászárók cseréje mellett a belső terek tisztasági festése is elkészült. Az épület külső megjelenéséhez nagymértékben hozzájárult az új tető héjazat cseréje és az akadálymentes közlekedés biztosítását szolgáló rámpa kialakítása. 

A Konyha és a Rendelő kivitelezésének műszaki felügyeletét a Polgármesteri Hivatal saját szakemberrel biztosította, így nem volt szükség külsős műszaki ellenőr megbízására.

A település úthálózatának fejlesztését célzó pályázatokat készítettünk és nyertünk az év első felében. E támogatásokból készül el idén öt utca új aszfaltos pályaszerkezete és egy utca felújítása. Az elkészült tervek engedélyeztetését év elején megkezdtük, de a hatóságok miatt igen elhúzódott. A közbeszerzési eljárás lefolytatása után a He-Do Kft. több munkaterületen egyszerre kezdett dolgozni. Év végére a Révai utca, az Erkel Ferenc utca, a Gárdonyi Géza utca, a Táncsics utca és a Nyárfa utcák kivitelezése befejeződik. A Szent István tér befejezése, mely az ott létesítendő parkoló miatt vízjogi engedély megszerzéséhez kötött, valószínűleg a jövő év tavaszára tolódik. A kivitelezés ideje alatt a beérkező kéréseknek igyekeztünk a lehetőségekhez mérten, a műszaki-technológiai követelmények betartása mellett, eleget tenni és a felmerülő kérdéseknél teljes körű tájékoztatást adni. 

Pályázatot adtunk be a Kistelek tanya és Jakabszállás tanya felé vezető földút megerősítésére. Az út nyomvonala sok magáningatlant érint, így az út engedélyeztetését még nem tudtuk elindítani.

Vis maior pályázat keretében támogatást kaptunk a sápi temető felé vezető Templom utca felújítására, mely szeptember hónapban megvalósult. Az új aszfaltburkolat mellett sikerült a felső murvás parkolót is aszfaltburkolattal ellátni még a városnap előtt.

A Szent István téri játszótér is teljesen megújult, a régi játékok helyett új, szabványos eszközök kerültek kitelepítésre. A játszótér megvilágítását és biztonságát két új kandeláber, illetve 3 db kamera biztosítja.

Mint a bevezetőben már említésre került, a csatornahálózatra történő házi bekötések kérdése továbbra is sok problémát és megkeresést jelent felénk. Több ingatlanra csak ebben az évben került csatornacsonk illetve számos házi bekötés kapcsán sikerült előmozdítani, megsürgetni a folyamatot. A Duna Aszfalt Kft.-vel és a Mendevíz Kft.-vel továbbra is kapcsolatban álluk a még problémás telkek miatt.

Sok panasz érkezik az utcák állapotával és vízelvezetésével kapcsolatban. Kiemelten foglalkoztunk a Zrínyi utca állapotának javításával, a Kiskókai utca és a Szent Imre utca padkájának karbantartásával. 

A József Attila utca vízelvezetése megoldódott egy külső vállalkozó bevonásával. A mélypontról vízösszefolyók kiépítésével vezettük el a vizet. A munkálatok idején folyamatos kapcsolattartás igénye jelentkezett az utcában lakókkal, melynek személyesen és telefonon is eleget tettünk.

A TÁVÜSZ Kft.-vel szoros együttműködésben dolgozunk a lakók által bejelentett út és vízelvezetési problémák megoldásában.

A Wass Albert Művelődési Központ belső felújítása októberben megtörtént. A nagyterem és az előtér belső falai meleg színárnyalatokat kaptak, ami az új szalagfüggönnyel és a tavaly vásárolt székekkel jól harmonizál. A munkafolyamatok megfelelő összeegyeztetése eredményeként a nagyterem belső munkálatai az előre beütemezett határidőre elkészült.

A közvilágítási lámpatestek karbantartásáért felelős szolgáltatóval folyamatosan tartjuk a kapcsolatot, a szerződésben rögzített elektronikus felületen a bejelentett hibák naprakészek, a javítások ellenőrzése is folyamatos.

Más közműszolgáltatás területén is sikeres tárgyalásokat folytattunk: a Központi Konyha és a Wass Albert Művelődési Központ részére is sikerült jóval kedvezőbb földgázszerződést kötni a Főgáz Zrt.-vel, és várhatóan közel az összes intézmény szerződését megújítjuk.

Szintén jelentős szelete a munkánknak az intézményeink működése során fellépő műszaki problémák megoldása, elektromos beléptetők, riasztók, fűtési rendszerek felügyelete és közműállásának folyamatos rögzítése. 

Kiemelt feladat az elmúlt időszak egyre szigorodó szabályozására és ellenőrzésére tekintettel az intézményeink rendszeres tűzvédelmi, érintésvédelmi, villámvédelmi felülvizsgálata, az ezzel kapcsolatos jegyzőkönyvek érvényességének fenntartása, tűzoltó készülékeink naprakész nyilvántartásának vezetését.  

Emellett a környezetvédelmi hatóság szigorúan megköveteli a talajvízfigyelő kútjaink vízmintavételét (P+R parkoló, rekultivált szilárdhulladék lerakó, folyékony hulladéklerakó), melyről éves beszámolókat kell készíteni.

4. Vagyongazdálkodás

Idén további ingatlanok kerültek sikeresen értékesítésre a 31-es főút melletti ipari területen. Az Intra-Europe Cargo Kft, az EDNA TRANS Kft.és a Glass Steel General Kft. tett vételi ajánlatokat, melyek elfogadásra kerültek. Az eladással járó adminisztrációs és jogi folyamatok zökkenőmentesen lezárultak. A Happy Chocolates Factory Zrt.-vel ingatlan adásvételi előszerződést kötöttünk eddig 3 helyrajzi számú ipari területre, de további területekre is jelezték vételi igényüket. Az ezzel kapcsolatos tárgyalások folyamatban vannak.

Illetőleg egy bartermegállapodás keretében sikerült értékesíteni a Kossuth Lajos utcai orvosi rendelő melletti területrészt.

Emellett a Polgármesteri Hivatal több ingatlan megszerzését is bonyolította ebben az évben: Ajándékozási szerződés útján került az önkormányzat tulajdonába a Vasút u. 28. szám alatti 1588 m2 alapterületű ingatlan.

Elbirtoklás jogcímén az Önkormányzat tulajdonába került a Fő utca – Kápolna utca által zárt, 4280 helyrajzi számú 203 m2-es kis terület, továbbá a Malom u. 10. és a Kókai u. 3. szám alatti építési telek. 

A Sápi patakon átmenő, Kossuth Lajos utcában lévő gyalogos átjáró magántulajdonban lévő területrészét a tulajdonosoktól megvettük, így az évtizedek óta önkormányzati gondozásban lévő ingatlan tulajdonjoga rendezésre került. Sikerült a hosszadalmas kisajátítási eljárási időt elkerülni és a tulajdonosokkal peres eljáráson kívül megegyezni.

Középső dűlő területén 1 db (2348 hrsz.) zártkerti ingatlan adásvételi szerződése felbontásra került, a terület tulajdonjoga maradt az Önkormányzatnál.

A személygépjárművek állománya egy MMF 361 rendszámú Dacia SD típusú autóval bővült.

A Tápióvölgye Mgtsz földhasználatában lévő külterületi utak tulajdonjoga a 2017-es évtől az Önkormányzaté. Vagyonértékelési eljárás keretében az egyes ingatlanokhoz árértékeket társítottunk, az ingatlanvagyon-kataszter nyilvántartásba vételük folyamatosan folyik.

A fenti ügyekben az adminisztrációs és jogi munkafolyamatok zökkenőmentesen zajlottak le, ezen túlmenően azonban feladatunk a vagyonkataszter naprakészen tartása, vezetése, ami fontos feladatunk, hiszen minden esetben elsődleges szempont annak megfelelősége, valóssága és hitelessége a vagyoni jellegű vagy pályázati ellenőrzések során. 

A KSH felé a beruházás statisztikai jelentéseket intézményenként negyedévente a nyilvántartások és a változások nyomon követésével adjuk le. Ingatlanállomány tekintetében pedig a vagyonstatisztikát éves szinten szolgáltatjuk a KSH felé. 

Átfogó feladat a csatornaberuházás kapcsán átvett vagyonelemek állományba vétele, átvezetése nyilvántartásainkban, melynek során nagy figyelmet kell fordítani a pénzügyi és kataszteri nyilvántartások egyezőségére.

5. Piaccal kapcsolatos feladatok
A helyi termelői piac működése és üzemeltetése a 2017-es évben is számos feladatot adott hivatalunknak, melyek a mindennapi munkavégzés szerves részévé váltak a piac 2014-es átalakítása és átszervezése óta. A minél hatékonyabb helykihasználás érdekében igyekszünk naprakészen kezelni és összhangba hozni a visszaadott helyeket és az új igényeket. A rendszer gördülékeny működését támasztja alá, hogy a vasárnapi piacnapokon az alkalmi fizetők átlagosan 70-80%-ban megjelennek, ami a bevételekben is megmutatkozik. (Példának okáért a 2017. december 3-ai piacnapon, annak ellenére, hogy az időjárás igen kedvezőtlen volt, esett a hó, a 113 kiosztott helyből 78 árus megjelent, és többen előzetes helyfoglalás nélkül is jöttek, így a bevétel 239.100 Ft volt.) 

2017-ben az árusok 41 esetben nyújtottak be írásos módosítási, illetve területigényt, továbbá legalább ugyanennyi személyes és telefonon történt ügyintézés zajlott le.

Az árusok egy-egy évszakváltásnál (palánta, tavaszi virágok, idényjellegű gyümölcsök, mindenszenteki virág) érdeklődnek többször helyfoglalás ügyében.   Az árusok által jelzett problémákat személyesen próbáljuk megoldani. 

Összességében elmondható, hogy a piac működése az üzemeltetés, az árusítás feltételei és a vásárlók visszajelzései alapján hatékonyan ügyfél és vásárlóbarát rendszerben működik.

6. Polgári védelem

Megkeresésre folyamatos az adatszolgáltatás a Pest Megyei Katasztrófavédelmi Igazgatóság Ceglédi Katasztrófavédelmi Kirendeltsége részére. Rendszeres feladat a veszély-elhárítási tervek felülvizsgálata, beosztó határozatok felülvizsgálata. Téli időjárásra (hóakadályok) felkészülés, technikai eszközök és a kezelőszemélyzet beosztása. 

7. Humánerőforrás-gazdálkodás
A személyzeti és munkaügyi feladatokat 1,5 státuszban látjuk el. A korábbi 1 státusz megemelésére a közfoglalkoztatottak munkaügyi feladatainak ellátása végett volt szükség. Az érintett ügyintézők e munkakörük mellett április óta az anyakönyvvezetői feladatokat is ellátják, illetve szeptember óta betanítják az anyakönyvi szakvizsga tanfolyamra járó új kolléganőt is, aki várhatóan következő év elejétől veheti át az anyakönyvvezetői feladatokat.

A Polgármesteri Hivatal a következő – összesen: 81 fő – létszámokra végez személyzeti és munkaügyi ügyintézést (személyzeti és munkaügyi feladatok ellátása, személyi anyagok kezelése) az önkormányzatnál és intézményeinél:

· Polgármesteri Hivatal köztisztviselőihez (24 fő állományi létszám – 1 fő tartósan távollévő, 2 fő fizikai alkalmazott)

· Polgármester, alpolgármester (2 fő)

· Védőnői szolgálat (3 fő)

· Mezei őrszolgálat (2 fő)

· Piacfelügyelők (2 fő)

· Dr. Gáspár István HSZK (9 fő) – 1 fő tartósan távollévő

· Wass Albert Művelődési Központ és Könyvtár (5 fő)
· Központi Konyha (13 fő)
· Gólyahír Bölcsőde (15 fő) - 2 fő tartósan távollévő

A Polgármesteri Hivatal további feladatai a humánerőforrás-gazdálkodás területén:

· települési önkormányzati képviselők és bizottsági tagok tiszteletdíjának számfejtése (12 fő),

· Sülysápi Roma Nemzetiségi Önkormányzat képviselői tiszteletdíjainak számfejtése (3 fő),

· intézményi étkeztetési feladatok adminisztrációját ellátó személyek megbízási díjának számfejtése (4 fő)

· közfoglalkoztatásban résztvevőkhöz kapcsolódó személyzeti és munkaügyi feladatok ellátása (2017. évben közfoglalkoztatásba bevont személyek száma 205 volt),

· nyári diákmunkával kapcsolatos munkaügyi feladatok ellátása (40 fő), 

· közösségi munkavégzés és szakmai gyakorlaton résztvevő diákokkal kapcsolatos munkaügyi feladatok ellátása (8 fő).

Rendszeresen jelentkező határidőhöz kötött feladatok:

· Átsorolások, soros előrelépések, minimálbér és garantált bérminimum miatti változások átvezetése

· Év eleji statisztikai feladatok (bér- és létszám-kimutatások)

· Bértervezéshez adatszolgáltatás.

· Adózással kapcsolatos feladatok (igazolások kiadása, dolgozói nyilatkozatok, családi kedvezmények, bérkompenzáció)

· Köztisztviselői továbbképzési terv készítés

· Szabadságolási ütemterv készítés (köztisztviselők)

· Nem rendszeres kifizetések számfejtése (tiszteletdíjak, megbízási díjak, cafetéria, utazási költségtérítés, gépjármű használat, illetményelőleg, letiltás))

· Távollét jelentés (fizetett szabadság, tanulmányi szabadság, betegszabadság, táppénz, terhességi gyermekágyi segély, GYED, GYES)

· Változó bérek jelentése (helyettesítés)

· Munkavédelem (dolgozók oktatása, orvosi alkalmassági vizsgálata)

2017. évben a Polgármesteri Hivatal által lebonyolított álláspályázatok

· Polgármesteri Hivatal adóügyi ügyintéző

· Polgármesteri Hivatal anyakönyvvezető

· Polgármesteri Hivatal hatósági ügyintéző

· Polgármesteri Hivatal közterület-felügyelő

· Polgármesteri Hivatal hatósági irodavezető

· Polgármesteri Hivatal aljegyző

· Sülysáp Város Önkormányzata mezőőr
· Sülysáp Város Önkormányzata bölcsődevezető

· Sülysáp Város Önkormányzata TÁVÜSZ Kft. ügyvezető

Az idei évben a Polgármesteri Hivatal állományából 3 fő köztisztviselő kérte közös megegyezéssel a közszolgálati jogviszonyának megszüntetését, 1 fő pedig lemondott jogviszonyáról. 

A munkaügyi és személyzeti munkában 2017-ben jelentkező plusz feladatok:
Diákmunka

Az előző évekhez hasonlóan az idén is foglalkoztattunk nyári diákmunkásokat július és augusztus hónapban, összesen: 40 főt elsősorban a Polgármesteri Hivatalban valamint az önkormányzat intézményeiben (óvodák, bölcsőde, konyha, dr. Gáspár István HSZK, TÁVÜSZ Kft.).

Szakmai gyakorlat, közösségi munkavégzés

A kötelező nyári szakmai gyakorlatot 4 fő, iskolai közösségi szolgálatot 4 fő teljesített a Polgármesteri Hivatalnál.

VEKOP Ifjúsági garancia program 

A Program keretében a Polgármesteri Hivatalban 2 fő és a Központi Konyhán 1 fő foglalkoztatására került sor a fiatalok foglalkoztatásának növelése érdekében.

Közfoglalkoztatás

A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzés után járó ellátási jogosultságot.

A közfoglalkoztatásba bevont személyek száma 205 volt. 2017-ben 4 foglalkoztatási program fut párhuzamosan, melynek során 96 fő dolgozik az önkormányzat intézményeiben, elsősorban a TÁVÜSZ Kft.-nél. 

2016. évről áthúzódó programok:
· Hosszú távú közfoglalkoztatás: 
2016. 11.01 – 2017.02.28
28 fő

· Hosszú távú közfoglalkoztatás: 
2016.12.01 - 2017.02.28
11 fő

· START mintaprogramok

· Belterületi utak karban tartása: 
2016.03.01 – 2017.02.28
15 fő

· Illegális hulladéklerakó helyek felszámolása: 2016.03.01 – 2017.02.28
15 fő

· Belterületi vízrendezés:
2016.03.01 – 2017.02.28
15 fő

2017. évi közfoglalkoztatási programok:

Hosszú távú közfoglalkoztatás:
2017.03.01 – 2018.02.28
14 fő

·                                                 
2017.03.01 – 2018.02.28
14 fő

· Belterületi utak karban tartása: 
2016.03.01 – 2017.02.28
15 fő

· Illegális hulladéklerakó helyek felszámolása: 2016.03.01 – 2017.02.28
15 fő

· Belterületi vízrendezés:
2016.03.01 – 2017.02.28
15 fő

A három mintaprogram állandó állományi létszáma 45 fő, a programok során 139 fő foglalkoztatására került sor.

A közfoglalkoztatottak létszáma folyamatosan emelkedik, mely növeli az adminisztrációs feladatokat (közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése). 

KIRA illetményszámfejtő rendszer:
2015 novemberében a Magyar Államkincstár bevezette a KIRA illetmény-számfejtési rendszert. Sajnos az alkalmazás során még mindig rengeteg probléma merül fel. Bizonyos programrészek, lekérdezések, melyek a pénzügyi beszámolók elkészítését elősegítenék még mindig nem működnek.

8. Iratkezelés

Az összes iktatott ügyirat 2017. november 29-ig 24506 db volt, 6458 főszámon és 18048 alszámon, ami ügyintézőnként 308 iratot jelent.

Az ASP-rendszer bevezetésével az iktatás sajnos bonyolultabb lett, több időt vesz igénybe, mint ezt megelőzően, az irattárazásnál is jelentősen több az időráfordítás. 

További többletfeladat, hogy immár a számlákat is érkeztetni kell, mivel az új pénzügyi rendszer az iratkezelő rendszerből veszi át ezeket. 2017. évben idáig 3950 db számla érkeztetése történt meg a rendszerben a fenti ügyiratszám felett.

Ebben a programban az ügyintézőknek sok feladatuk van, mivel az általuk írt leveleket, határozatokat, végzéseket stb. saját maguknak kell iktatniuk. Sajnos ehhez képest az új vagy visszatérő kollégák jogosultságának intézése elég nehézkes és hosszadalmas, több hónapot is igénybe vesz, ami mindenkinek nehézséget okoz, és aggályos felelősségi szempontból is. Mindemellett a közeljövőben átállunk az ASP-rendszer e-személyi igazolvánnyal történő használatára, ami még kötöttebbé teszi a működést.

III. HATÓSÁGI IRODA
1. Birtokvédelem

2017. évben a beszámoló elkészítéséig 8 db birtokvédelmi kérelmet bíráltunk el, melyek közül 2 mendei ügy volt, ugyanis a Pest Megyei Kormányhivatal általában Sülysáp Város Jegyzőjét jelöli ki a környező települések – sőt Nagykáta – ügyeinek intézésére is kizárási ok felmerülése esetén.
Jelentős azon ügyfelek száma, akik érdeklődés, tájékoztatás céljából keresik fel hatóságunkat, sokszor konkrét személyek megnevezése nélkül. A birtokvédelmi eljárás – egy 2015. évi jogszabályváltozás következtében - már nem hatósági eljárás, abban a jegyző a Ptk. és a vonatkozó kormányrendelet szerint jár el. Az ügyek az új szabályozásnak köszönhetően gyorsabban lefolytathatóak, mert egyrészt 15 napra csökkent az ügyintézési határidő, másrészt a bizonyítás az eljárást kezdeményező ügyfelet terheli, a jegyző eljárása ezzel párhuzamosan egyszerűsödött.
Mint a bevezetőben említetésre került a Pest Megyei Kormányhivatal a birtokvédelmi eljárások vonatkozásában – bár ott a 2016-os ügyeket vizsgálták – példaértékűnek minősítették a munkánkat.

2. Állattartás

Állattartási ügyben 2016-ban 13 esetben kezdeményezték eljárás megindítását hatóságunknál, ez a szám 2017-ben már csak 7 volt, ami örvendetesnek mondható.
A méhtartást 15 alkalommal jelentettek be településünkön. Sajnos az idei évben is fordultak elő méhbetegségek, amely miatt jelenleg is méhegészségügyi zárlat van elrendelve Sülysápon és a környező településeken.

A fenti eseteken túl számtalan esetben történt bejelentés kóbor kutyákkal kapcsolatosan, melyek nyomán intézkedtünk. Elmondható, hogy a jelenlegi gyepmester megbízása óta sokkal kevesebb panasz érkezik ilyen ügyekben, a lakosság elégedettnek mondható.
3. Talált tárgy

A településen a szabadban vagy a Tesco áruházban elhagyott személyes tárgyakat gyakran a Hivatalunkhoz hozzák be. Idén – csakúgy, mint tavaly – 4 talált tárgy (pl. kerékpár, páncélszekrény) ügyében intézkedtünk, ezek több hónapos eljárások. Amennyiben a megtalált tárgy tulajdonosának kiléte megállapítható, úgy nevezett személy felkutatása után a talált tárgyakat a részére átadjuk, amennyiben nem állapítható meg a tulajdonos kiléte, a talált tárgy további sorsáról a jogszabályok szerint intézkedünk.

4. Termőföld adásvétel, haszonbérlet kifüggesztése

2016-ban 65 db mezőgazdasági földterület adásvételével vagy haszonbérletével kapcsolatos szerződés kifüggesztését végeztük el, 2017-ben eddig 80 ilyen kérelem érkezett. Az eljárás egyszerűnek tűnik, de összességében akár fél évig is eltarthat, ami alatt egy szerződés ügyében négy intézkedési lépés van. A feladatkör nagy figyelmet igényel, mivel nagyon szigorú a határidők számítása, tévedés esetén jelentős időkiesést okozhatunk az ügyfeleknek. Emellett – az elővásárlási jog gyakorlásához fűződően – nagyon pontos jogszabályismeret is szükséges az eljáráshoz.
5. Társasházak törvényességi felügyelete

A jegyző 2015. évben feladatköréül kapta a társasházak működésének törvényességi felügyeletét. Sajnálatos módon a jogszabály kizárási okként jelöli meg a jegyzővel szemben, ha az önkormányzat tulajdonnal rendelkezik a társasházban. Így – bár Sülysápon csak elvétve akadnak társasházak – Hivatalunk rendszeres ügyintézője a nagykátai társasházi ügyeknek, melyek közül 2 van folyamatban, egyik a bíróságon.

6. Anyakönyvi ügyek

Az anyakönyvi ügyek intézésében jelentős nehézség volt idén, hogy a területen dolgozó kolléga 2017. április 2-án elhagyta a hivatalunkat. Sajnos még mindig az anyakönyvvezető az egyik leg szakember-hiányosabb terület az önkormányzatoknál. Az idei évben két kolléga helyettesítő munkájával, rengeteg pluszmunkával oldottuk meg az anyakönyvvezető hiányát. Szeptembertől pedig új kolléga csatlakozott hozzánk, akinek azonban szakvizsgát kell tennie. 

A szakmai feladatokat illetően továbbra is igen fontos momentum e téren, hogy 2014. július 1-jétől bevezetésre került az elektronikus anyakönyvi nyilvántartási rendszer, amivel megszűnt a papír alapú anyakönyvek vezetése, az anyakönyvvezetők az új anyakönyvi események adatait már csak oda rögzítik be. Ezzel párhuzamosan kell az elmúlt 120 év anyakönyvi eseményeivel feltölteni az elektronikus nyilvántartást, az ügyfelek és más helységek anyakönyvvezetői kéréseinek megfelelően. 

Születési esemény papír alapú anyakönyvből történő felvitele 2016-ban 86, 2017-ben 112 volt, ezt a számot növeli a telefonon történő anyakönyvvezetői megkeresés az azonnali rögzítéseket illetően, ezek nem kerülnek iktatásra. Utólagos bejegyzés az elektronikus anyakönyvbe születési eseményeknél 2017-ben 12 esetben történt. 

Helyben születés 2017-ben 1 esetben volt.

Házasságkötési esemény papír alapú anyakönyvből történő felvitele 2016-ban 65 volt, 2017-ben pedig 61. Ezt a számot szintén növelik a telefonon érkezett rögzítési kérelmek. Utólagos bejegyzés 2017-ben 48 esetben történt (pl. házassági névváltozás).

A házasságkötések számát illetően adataink majdnem pontosan megegyeznek a tavalyival, vagyis 2017-ben 29 pár kötött házasságot városunkban. Ebből egy alkalommal a menyasszony japán állampolgár volt, tolmáccsal történt a házasságkötés. (Érdekesség, hogy 2012-ben mindössze 13 pár, 2013-ban 23 pár, 2014-ben 25 pár, 2015-ben 36 pár, 2016-ban 28 pár kötött házasságot). 

A bíróságtól 2016-ban 18 házaspár válásáról érkezett értesítés, 2017-ben a válások száma 6 volt.

A helyben anyakönyvezett halálesetek száma 2016-ban 107 fő volt, 2017-ben eddig 90 haláleset anyakönyvezésére került sor. Az azonnali anyakönyvezést nehezíti, hogy a haláleset anyakönyvezése előtt a születés, illetve a házasságkötés helyével egyeztetni kell a rendszerbe bejegyzésre kerülő adatokat, mivel a hozzátartozók legtöbb esetben nem hozzák a szükséges iratokat. A halálesetek anyakönyvezése miatti adategyeztetés tapasztalata, hogy a központi személyi adat- és lakcímnyilvántartás adatai legtöbb esetben nem egyeznek meg az anyakönyvi adatokkal, így szükséges ezek javítása is, és csak ezt követheti a tényleges anyakönyvezés.

Házassági névviselési forma megváltoztatását 2016-ban 15 fő kérte, 2017-ben 22 volt ez a szám. A legtöbb kérelmező válás után vette vissza születési nevét. Születési családi vagy utónév változtatás: 2016-ban 1 gyermek utónevét változtatták meg a szülei (elhagyták a 2. utónevet), valamint 1 felnőtt változtatta meg születési nevét és 1 felnőtt az utónevét. 2017-ben 1 fő kérte születési családi nevének módosítását. A névváltoztatások elbírálása a Budapest Főváros Kormányhivatala, Állampolgársági és Anyakönyvi Főosztályán történik, hivatalunk csak felterjeszti a kérelmeket.

Születési, házassági, halotti anyakönyvi kivonat kiállítását (családi állapot igazolásához, nyugdíj vagy árvajáradék ügyben, személyazonosító igazolvány kéréséhez, gondnokolt halála esetén, gyermek születésének anyakönyvezéséhez, ill. elvesztés miatti pótlásra) 2016-ban 103, 2017-ben 135 alkalommal kérték. Ezt a számot növeli a helyben anyakönyvezett (házasságkötés, haláleset) eseményekről készült kivonatok kiállítása. A kivonatokat 2014. július 1-jétől nem csak az esemény helye szerinti anyakönyvvezető tudja kiadni, hanem bármelyik anyakönyvvezető. Ha a kért anyakönyvi esemény még nem szerepel az elektronikus anyakönyvi rendszerben, az illetékes anyakönyvvezető megkeresése után, általában egy héten belül ki tudjuk adni az új kivonatot, így az ügyfélnek nem kell elutazni az esemény helye szerint illetékes hivatalba.

Hazai anyakönyvezést a külföldön történt anyakönyvi eseményéről (születés, házasságkötés, válás, haláleset) 2016-ban 4 fő, 2017-ben pedig 3 fő kért. 

Állampolgársági eskü 2017-ben nem volt. 

A házasságon kívül született gyermek családi jogállásának rendezése iránt 2016-ban 29 kérelmet terjesztettek elő. 2017-ben 33 születendő gyermekre és 3 megszületett kiskorú gyermekre tett elismerő nyilatkozatot az apa.

7. Népesség-nyilvántartási ügyek

Népesség-nyilvántartási ügyekben a lakcímváltozás folyamatosan növekvő tendenciát mutat, 2013-ban 430, 2014-ben 490, 2015-ben 571, 2016-ban 650, 2017-ben pedig már 699 személy kérte lakcímigazolvány kiállítását. 

Folyamatos az érdeklődés a polgárok személyi adat- és lakcímnyilvántartásban tárolt saját adatokról, lakásába bejelentett személyekről. A lakóhely érvénytelenítés lehetőségével (lakcím fiktíválás) továbbra is sokan élnek, 2016-ban 35 fő, 2017-ben 26 fő lakcímének rendezését kérték. 

Adatszolgáltatási kérelem 2017-ben 451 alkalommal volt, elsősorban a helyi eljárások lefolytatásához kapcsolódott (adóhatóságnak, bíróságnak).  2014-től egyedi adatszolgáltatás a járási hivataloktól kérhető.

Központi Címregiszter létrehozása (KCR):

Az egységes címkezelés biztosítására központi címregisztert kell létrehozni.  Ennek keretében a jegyzőnek címellenőrzést kell elvégezni, melynek ki kell terjedni a címek teljes körűségének, pontosságának, valóságtartalmának az ellenőrzésére.  2015-ben ezen feladatok végrehajtása megkezdődött és 2017-ben folytatódott immár szervezett koordinált rendszerben. A felülvizsgálat településünk minden belterületi, illetve beépített ingatlanát kell, hogy érintse, melynek során a természetbeni állapot helyszíni szemlével történő vizsgálata után a lakcímek ingatlan-nyilvántartási adatok összehasonlításával megtörténik a helyesbített címek megállapítása szükség szerint határozati formában. Az anyakönyvvezető pedig az elektronikus rendszerben számos eddig nem rögzített adat kíséretében rögzíti azt. 

Sajnos erre sem anyagi, sem pedig humánerőforrással nem rendelkezünk továbbra sem, mindemellett most már a címrendezés kizárólag az anyakönyvi gépen végezhető, ami munkaidőben lehetetlenné teszi e feladatok ellátását, plusz gépet pedig nem bocsát rendelkezésre a Belügyminisztérium.

8. Hagyatéki ügyek

A hagyatéki eljárások száma 2016-ban 173, illetve 10 póthagyatéki eljárási kérelem volt.

2017-ben főszámon 179 hagyatéki eljárás lefolytatására került sor, póthagyatéki ügy 34 db volt. Alszámon 822 db ügy került iktatásra. 

A hagyatéki eljárás folyamata nagyon összetett, illetve időigényes, mivel egy-egy ügy kapcsán több megkeresés is érkezik (különböző bankoktól, követeléskezelő részvénytársaságoktól, bírósági végrehajtóktól, biztosítóktól, önkéntes nyugdíjpénztáraktól, jelzálogjog, gyámhivatali vagyoni ügyek, állami tulajdon és állampapírok stb.) 

A hagyatéki leltár felvételekor a fent említett hatóságok igényét is fel kell tüntetni és erről levélben tájékoztatni a hagyatéki eljárás jelenlegi folyamatáról. 

Társhatóságoktól az elhunyt tulajdonában lévő ingatlanokról adó- és értékbizonyítványt meg kell kérni. Van olyan eset, hogy több hatóság megkeresése is szükséges, mivel több településen van ingatlana, földterülete. Így az adminisztrációs feladatok a hagyatéki ügyintézésnél tovább növekednek, mivel minden ügyben 10-12 alszám iktatása szükséges, míg a közjegyzőhöz továbbítjuk a hagyatéki leltárt.

A póthagyatéki ügyintézésnél nehézséget jelent az örökösök megkeresése, azonosítása. Van olyan eset, hogy egy-egy póthagyatéknál 18 örökös adatait kell felvenni a hagyatéki leltárban.

Többször jogsegélyt kérnek a társhatóságok hagyatéki eljárás ügyében, mivel a hagyatéki leltár felvételéhez az elhunyt hozzátartozójának meghallgatása szükséges, aki Sülysáp város területén rendelkezik állandó lakóhellyel.

9. Telepengedélyezés

A telepengedélyezési eljárások száma az idei évben 11 db volt. A telepengedélyezéssel kapcsolatos (bejelentés köteles, telepengedély köteles ipari tevékenység, bejelentése, változása, megszűnése, a hatósági nyilvántartás, telepek ellenőrzése) ügyeken kívül több esetben érkezett bejelentés ipari tevékenységgel kapcsolatban. melyek kivizsgálásra során a megfelelő intézkedések megtörténtek, illetve továbbítottuk a NAV és a Pest megyei Kormányhivatal Nagykáta Járási Hivatalhoz, mint fogyasztóvédelmi hatáskörben elsőfokú eljáró hatósághoz.

10. Környezetvédelmi ügyek

A környezetvédelmi ügyek száma az idei évben 11 volt. Ebben a kategóriában találhatóak a vízjogi engedélyek, szabálytalan hulladék elhelyezési és zajkibocsátási határérték megállapítása tárgyában indított ügyek. 2017-ban a tavalyi évhez hasonlóan sok volt a magánterületeken szabálytalanul lerakott-elhagyott hulladék, melyekkel kapcsolatosan hatóságunk vizsgálatot folytat, majd intézkedik. A közterületeken elhagyott hulladék vonatkozásában tett bejelentéseket a TÁVÜSZ Kft.-vel együttműködve hatékonyan kezeljük.

11. Kereskedelmi tevékenység

Az ügyiratok aránya a múlt évhez képest hasonlóan alakult 2016-ban 53 db 2017-ben 51 db ügy keletkezett főszámon, illetve 128 db alszámon. Amíg 2016 évben 15, 2017-ben 27 új üzletre kértek működési engedélyt. Üzlet megszűnés 2016 évben 16 db, 2017 évben eddig 14 db, szálláshely kiadása 1 db volt.

A kereskedők a kereskedelmi tevékenységek végzésének feltételeit betartva működnek, mivel a változásokat folyamatosan bejelentik, nyitvatartási idő, illetve az adataikban bekövetkezett változásokat.

A Központi Statisztika Hivatal felé a működési engedélyekről, illetve a szálláshelyekről évente 6 alkalommal adunk jelentést.

A NAV általi megkeresésre 5 esetben adtunk adatszolgáltatást a kereskedelmi tevékenységet folytatókról. 

Mozgóbolt, illetve üzleten kívül folytatott kereskedelmi tevékenységről 2017-ben az ország különböző pontjairól 7 db engedély érkezett, amit nyilvántartásba vettünk. 

Hatósági ellenőrzést az éves ütemterv alapján a nyilvántartásban szereplő üzleteknél és vendéglátóegységeknél folyamatosan tartunk.

Hatóságunk többször tartott ellenőrzést közérdekű bejelentés alapján is vendéglátóegységeknél. Sajnos általában inkább a vendégek érkezése és távozása (ajtócsapódás, hangos beszélgetés stb.) zavarja a lakók nyugalmát az ilyen esetekben, amivel kapcsolatosan nehezen tudunk csak eljárni. 

Egy esetben tapasztalt a Pest Megyei Kormányhivatal Monori Járási Hivatal Élelmiszerlánc-biztonsági és Állategészségügyi Osztály ellenőrzése során közegészségügyi hiányosságokat vendéglátóegységnél, az üzlet működését rövid ideig felfüggesztette.

Az üzletek ellenőrzése során összességében elmondható, hogy a kereskedelmi tevékenységet folytató üzletek működtetői együttműködést tanúsítottak az ellenőrzés folyamán a kereskedelmi hatósággal. A kereskedők bejelentési kötelezettségeiket betartják a működő üzleteknél. Az ellenőrzés során tapasztalt hiányosságokat pótolták, jogsértő magatartás nem volt tapasztalható.

2015-ben került bevezetésre az ASP nyilvántartási program a működési engedély nyilvántartásánál is, amit folyamatosan naprakészen vezetni kell a kiadott működési engedélyről, megszűnt üzletekről, adatmódosításokról.

A kereskedelmi tevékenységek végzésének feltételeiről szóló 210/2009. IX.29.) Korm. rendelet 2016. január 1-jén hatályba lépett bejelentéshez kötött kereskedelmi tevékenységekről, valamint a működési engedéllyel rendelkező üzletekről vezetett nyilvántartásba történő bejegyzéssel egyidejűleg a bejegyzett adatokat elektronikus úton meg kell küldeni a Zala Megyei Kormányhivatal részére. A kiadott engedélyekről a nyilvántartást naprakészen vezetjük. 

12. Növényvédelem

A köztisztaság fenntartásáról, valamint a zöldterület és parkfenntartásáról szóló rendeletünk értelmében az ingatlantulajdonos kötelezettsége az ingatlan tisztán tartása és gyommentesítése, kaszálása, ingatlana előtti, melletti járdaszakasz tisztán tartása. 2016-ban 47 esetben küldtünk felhívást ingatlan gyommentesítésére, ez 2017-ben csak 17 db volt. 

Több esetben végig jártuk a települést utcánként és személyesen átadott felhívás alapján megbeszéltük az ingatlan tulajdonosokkal az ingatlan, illetve a közterület rendbetételét, ahol a terület gondozatlan volt. 

Parlagfűvel kapcsolatos bejárást a Nagykátai Földhivatal kettő alkalommal végzett a településen. 

A növényekkel, fakivágással, ültetéssel, karbantartási munkálatokkal kapcsolatos kérelem 7 db érkezett. 

13. Közterület-használat

Közterület használati engedéllyel kapcsolatban a 2016. évben 15 esetben, a 2017. évben eddig 9 esetben keresték meg hatóságunkat. Ezek építőanyag, alkalmi árusítás, mozgó árusítás, gépjárműtárolás, hirdetőtábla kihelyezés, fenyőfa-árusítás, mutatványos és vidámparki szolgáltatásra vonatkozóan kiadott engedélyek voltak. 

14. Tárolási engedély

Hatósági bizonyítványt állítunk ki a 3,5 tonnát meghaladó össztömegű járművek tárolásáról, ami az okmányirodai ügyintézéshez használnak fel. 2016-os évben 32 db, idei évben 49 db volt idáig, ez emelkedést mutat. 

15. Szociális és gyámügyi igazgatás

2017. évben a szociális és gyámügyi területen főszámmal 798 ügy került iktatásra, ami kb. ugyanennyi kérelmet jelent (ehhez további 1496 darab alszám kapcsolódott). Ezt az iratmennyiséget 2 státusz dolgozza fel, ami nem csak a döntések előkészítését, hanem azoknak az országos nyilvántartási rendszerekben való átvezetését, illetőleg a kifizetések megszervezését is magába foglalja több más feladat mellett. 

Rendszeres támogatási formák: települési lakásfenntartási támogatás, települési létfenntartási támogatás; települési utazási támogatás

Eseti támogatási formák: települési krízistámogatás, települési temetési kölcsön. 

2017. évben a szociális ellátások megállapításánál napi szinten találkozunk olyan problémákkal, amelyek nehezítik a döntéshozatalt. Sok ügyfél „mestere” a jogosultságok megszerzéséhez szükséges praktikáknak.

Ilyen például:

· az ügyfelek többsége nem rendelkezik bejelentett, ellenőrizhető jogviszonnyal. A kérelmeknél nem valós összegekről nyilatkoznak, amellyel jogosulttá válnak az ellátásra.

·  a vagyoni helyzet vizsgálata
Több esetben találkozunk olyan ügyfelekkel, akik nem rendelkeznek személygépkocsival, de üzembentartó engedéllyel igen.

· egyedülállóság kérdése: sokan egyedülállónak vallják magukat (lakcímnyilvántartó rendszerben tárol adatok szerint nem laknak közös háztartásban), mégis élettársi/ házastársi kapcsolatban élnek, országos rendszerekben családosként kapják a gyerekek után járó ellátásokat,

·  más európai uniós országból kap gyermeknevelési ellátást, nincs olyan országos rendszer, ahol ez ellenőrizhető lenne.

· Települési létfenntartási támogatás

48 család, illetve egyedülálló személy részesül 12 hónapon keresztül ebben a támogatási formában, akiknek olyan alacsony az állandó jövedelme, hogy folyamatos segítségre szorulnak. Közülük 19-nek megszűnt a jogosultsága (más ellátásra jogosultság miatt) kérelmező újraigénylő. Erre a célra 2017. évben összesen 2.047 ezer forint került kifizetésre.

· Települési lakásfenntartási támogatás

Ez évben, tizenegy hónap alatt 10,316 ezer forint átutalása történt meg a közüzemi szolgáltatók felé, ami november végéig 142 családot érintett. 

A közüzemi szolgáltatók felé védendő fogyasztói státuszt - a különféle szociális ellátásokban részesülő fogyasztók kb. 20-25%-ának igazoltunk. Az előző évekhez képest folyamatosan nő a kiadott igazolások száma. Ennek oka, hogy több más előny között csak a védendő fogyasztók tudják igénybe venni a részletfizetést, vagy az előrefizető mérőórák felszerelését, ami kevésbé kényelmes, de elejét veszi az eladósodásnak. 

· Települési utazási támogatás

2017 őszétől újra lehetőség van a helyi tömegközlekedést bérletjeggyel igénybevevők támogatására. A tartósan beteg, a 18 éven aluli, a 25 éven aluli és közoktatásban nappali rendszerű oktatásban vesz részt, vagy felsőoktatásban nappali tagozaton tanul, valamint valamilyen települési támogatásban részesülő, jogosult havi 500,- Ft összegű támogatásra.

Ebben a negyedévben 684 fő igényelte ezt a támogatást.

· Települési krízistámogatás

Krízishelyzet miatt (betegség, haláleset, elemi kár, válsághelyzet, iskoláztatás, gyógyszerszükséglet, nevelésbe vett gyermek családjával való kapcsolattartáshoz, stb.) 182 család részesült egyszeri pénzbeli ellátásban összesen 3.693 ezer forint értékben. 

A krízistámogatás egyik formája a természetben nyújtott tűzifa-támogatás. Ebben az évben 113 család kapott 5-5 q tűzifát háztartásonként 13.500,-17.500 Ft közötti összegben, összesen forint értékben. 2017. évben 5 fő részére temetési krízistámogatást állapítottunk meg alkalmanként 15 ezer forint összegben. 1 millió forint értékben karácsonyi csomag kerül kiosztásra a rászorulóknak, a tavalyi évben erre a célra ugyanekkora összeg került felhasználásra. 

· Települési temetési kölcsön

Az a közeli hozzátartozó halála miatt nehéz élethelyzetbe került személy kérelmezheti, aki időszakosan létfenntartási gonddal küzd. A temetési költségek rendezésére az önkormányzat visszatérítendő kamatmentes kölcsönt biztosít. A kölcsön összege a legolcsóbb temetés költségét fedezi, melyet az önkormányzat közvetlenül a temetkezési szolgáltatónak fizet ki.

2017. évben 3 fő részére állapítottunk meg temetési kölcsönt (2 esetben szülő, 1 esetben élettárs eltemettetéséhez) összesen 300 ezer forint összegben, melynek kifizetése megtörtént.  A tavalyi évhez képest nem történt változás, 2016-ban szintén 3 esetben került sor ilyen ellátás megállapítására.

Köztemetésre 2017-ben nem került sor.

A rendszeres gyermekvédelmi támogatást igénylők száma az előző évekhez képest csökkenést mutat; 2017 évben 112 kérelem (219 gyerek) érkezett a 2016 évi 140-hez képest. Két kérelmezőnél megállapítottuk a rendszeres gyermekvédelmi kedvezményen felül a pénzbeli ellátást is. Ebben az évben 1 esetben felülvizsgálatot indítottunk (családba fogadás miatt), 5 esetben az ellátást megszüntettük (gyermekek elérték a 16. életévüket és a tanulói jogviszonyt megszüntették az oktatási intézménnyel), 1 esetben az eljárást mi szüntettük meg. A Jogosultak 2017. évben is két alkalommal részesültek Erzsébet-utalványban.

Hátrányos vagy halmozottan hátrányos helyzet megállapítására 2017. évben 93 fő gyerek esetében állapítottunk meg hátrányos, illetve halmozottan hátrányos helyzetet. Az elmúlt évhez képest növekedést mutat (14 gyerekkel több). Ez részben köszönhető annak, hogy az Erzsébet-utalvány formájában biztosított természetbeni támogatás összege 2017-es évtől emelésre és differenciálásra került. A differenciálás alapján a rendszeres gyermekvédelmi kedvezményre jogosult és egyben hátrányos, halmozottan hátrányos helyzetű gyermekek számára 6.500,- Ft összegű, míg a rendszeres gyermekvédelmi kedvezményre jogosult gyermekek számára 6.000,- Ft összegű támogatás került biztosításra.

A hátrányos, illetve a halmozottan hátrányos helyzet megállapítása iránti eljárást a szülő / képviselő kérelmezi, az ügyben környezettanulmányt kell készíteni, és határozatban dönteni a gyermekek hátrányos helyzetéről. Az ún. KIR-rendszerbe és a Kormányhivatal felé évente két alkalommal rögzíteni kell a létszámot. 

A hátrányos és halmozottan hátrányos helyzethez szorosan kapcsolódik a gyermekek védelméről és a gyámügyi igazgatásról szóló 1997. évi XXXI. törvényben foglalt szünidei gyermekétkeztetés.

2016. évtől az önkormányzat, a szünidei gyermekétkeztetés keretében a szülő, törvényes képviselő kérelmére a déli meleg főétkezést a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek (továbbiakban együtt: rászoruló gyermekek) részére ingyenesen biztosítja a Sülysápi Központi Konyha közreműködésével. 

A gyermekek védelméről és a gyámügyi igazgatásról szóló 1997. évi XXXI. törvényben biztosított normatív étkezési kedvezményen túl, vagy attól függetlenül a mindenkori szociális ügyekkel foglalkozó bizottság kérelemre étkezési térítési díjkedvezményt állapít meg, azok részére, akik családjában az egy főre jutó havi jövedelem nem haladja meg az öregségi nyugdíj mindenkori legkisebb összegének160%-át (45.600,- Ft) és a térítési díj megfizetése a család létfenntartását veszélyeztetné. 2017. évben 4 db. kérelem érkezett a bizottsághoz. Összesen 5 gyermek részére 100%-os térítési díjkedvezményt hagyott jóvá bizottság (238.000 forint értékben).

Szociális igazgatási és gyámhatósági ügyben a társhatóságok megkeresésére 14 db környezettanulmány, 3 db ingó és ingatlan vagyonleltár, 19 db adatszolgáltatási ügyirat készült, 28 db hatósági bizonyítvány kiállítására került sor.

Szociális igazgatási és gyámhatósági ügyben 2017-ban fellebbezést egy esetben nyújtottak be.  

16. Közérdekű munka, közfoglalkoztatás

· Közérdekű munka

A közérdekű munkára kötelezettek száma a 2016. évi 40 főről 2017-ben 38 főre csökkent, ami összességében 5%-os csökkenést mutat az előző évhez képest. Ezzel együtt nagymértékben megnőtt a büntetéséként előírt ledolgozandó órák száma (2-300 órát is elérheti), valamint megjelentek a visszatérő közérdekű munkára kötelezettek is (nem ritka, hogy egy személynek 2-3-4 büntetése is ledolgozásra vár) ezek intézése a mindennapi munka mellett jelentős adminisztrációs terhet jelent.

· Közfoglalkoztatás

A közfoglalkoztatás nem csak a munkaügyi, hanem a szociális feladatok között is megjelenik. Az idei évben a PMKH Nagykátai Járási Hivatalának Foglalkoztatási Osztályával szorosan együttműködve 3 startmunka programot indítottunk 45 státusszal a közfoglalkoztatás keretein belül. Ezek egy-egy éves programok, mindig márciustól februárig tartanak. 

A másik ismert program a hosszú távú közfoglalkoztatás, mely keretén belül 2017-ben 14 státuszt kaptunk. Jellegzetessége, hogy rövidebb periódusokra alkalmazhatunk embereket (általában 3 hónapra), de a program egész évben működik. Ebben a programban dolgozók elsősorban parkgondozással, közterületek tisztaságával és rendezettségével foglalkoznak.

· Nyári diákmunka

Az idei évben is volt diákmunka a Nagykátai Járási Hivatal Foglalkoztatási Osztályán keresztül az önkormányzatnál. Az előző évben összesen 17 fő diákmunkásunk volt, 2017-ben pedig 40 fő számára tudtuk ezt a lehetőséget biztosítani. Az előző évhez képest több mint duplájára emelkedett a foglalkoztatható diákok száma. A környező települések nem, vagy csak alig éltek ezzel a lehetőséggel, így számos diák érkezett hozzánk Úriból, Mendéről és Tápiószecsőről is. A diákmunkához nagyon sok adminisztratív teendő tartozott (kérelem, munkaerőigény bejelentés, orvosi vizsgálat megszervezése, munka- és tűzvédelmi oktatás megszervezése, elszámolás stb.). A fiatalok jelentős segítségére voltak az intézményeinknek.
IV. ADÓ- ÉS PÉNZÜGYI IRODA
Az Adó- és Pénzügyi Iroda által ellátandó feladatokat a Polgármesteri Hivatal Szervezeti és Működési Szabályzata határozza meg. Főbb területek a számviteli, a pénzügyi, az adóügyi és a pályázatokkal kapcsolatos feladatok, az évközi költségvetési igénylések benyújtása, elszámolása, valamint az önállóan működő intézmények gazdálkodási feladatinak ellátása.

Az iroda feladatait 9 fővel látja el. Ebből 3 fő könyvelő, 3 fő adóügyi ügyintéző, 1 fő pénzügyi ügyintéző, 1 fő pénztáros, 1 fő irodavezető.

Az adóügyi iroda létszámát 2017-ben az új feladatok és a leterheltség miatt kellett 1 fővel emelni.

A kollégák feladataikat magas színvonalon, az ügyfelek és a felügyeleti szervek megelégedésével végzik, amelyért köszönetet érdemelnek.

1. Számviteli, pénzügyi és gazdálkodási feladatok

2017-ben 8 önálló intézmény (Sülysáp Város Önkormányzata, Sülysápi Polgármesteri Hivatal, Gólyahír Bölcsőde, Sülysápi Csicsergő Óvoda, Wass Albert Művelődési Központ és Könyvtár, Dr Gáspár István Humánszolgáltató Központ, Központi Konyha és Sülysápi Roma Nemzetiségi Önkormányzat) vonatkozásában biztosította a jogszabályban előírt gazdálkodási feladatokat.

Valamennyi szervezet nevében havonta határidőben benyújtásra került a Magyar Államkincstár felé a naprakész pénzforgalmi jelentés és a negyedéves mérlegjelentés.

Az Adó-és Pénzügyi Iroda 2017. évben az új ASP rendszer alkalmazásával teljesítette feladatait. ASP program használata a korábbi programokhoz képest többletmunkával jár, de a mindennapi munka mellett sikerült a program működését alaposabban megismerni, előnyeit alkalmazni. 

2017. év elején a MÁK adatszolgáltatási programját fejlesztette a beszámolók még szigorúbb ellenőrzése érdekében, ezért viszont folyamatos programhiba lépett fel és a 2016-os beszámolót később lehetett feladni. Ennek az lett a következménye, hogy a 2017-es könyvelésben lemaradás keletkezett, de a lemaradást a csoport májusra behozta és a könyvelés naprakész lett. 2015. évről áthúzódó jelentős mennyiségű könyvelési munka és a 2015. évi beszámoló elkészítése az új főkönyvi csoport feladata volt 2016-ban. Ez a munka jelentős túlmunkával járt év közben, és megnehezítette a 2016-os évi számviteli munkát is, ami kivetítette hatását a 2016-os beszámoló elkészítésére 2017. év elején.

2017-ben a napi munkafolyamatokat, pénztár, banki utalások, könyvelés zökkenőmentesen bonyolította az iroda. A Magyar Államkincstárnak teljesítendő normatíva igénylések és elszámolások megfelelően és határidőben beadásra kerültek. NAV felé a bevallások határidőre elkészültek.

A különböző jogszabályok mind a beszámoló készítése, mind a könyvvezetési kötelezettség és analitikus nyilvántartások tekintetében egyre részletesebb adattartalmat és szigorúbb határidőket írnak elő. A Magyar Államkincstár 2017. évtől megköveteli a havi naprakész adatfeldolgozást mindenben igazoló főkönyvi kivonat csatolását a havi jelentés részeként, hangsúlyozva hogy semmilyen eltérést a gazdasági események feldolgozásában nem enged meg, amit pénzbeli szankciókkal sújtana.

Az önkormányzati gazdálkodási feladatokra a 2017. évben is a megnövekedett adminisztrációs kötelezettség és a sokszor nehezen átlátható és szerteágazó jogi szabályozás jellemző (adójog, számviteli szabályozás, munkajogi előírások).

Számviteli területen ellátott főbb feladatok:

· havi PM INFO jelentés elkészítése,

· negyedéves mérlegek elkészítése,

· éves beszámoló elkészítése,

· kimenő számlák kibocsátása, kontírozása, könyvelése,

· kintlévőségek figyelemmel kísérése,

· bérkönyvelés, egyezőségek vizsgálata,

· bank és pénztár kontírozása, könyvelése,

· kötelezettségvállalások, követelések nyilvántartása, könyvelése,

· banki teljesítések rögzítése, könyvelése.

Pénzügyi területen ellátott feladatok:

· A pénzügyi terület fő feladata az Önkormányzat számláinak kezelése, számlavezető bankjával történő kapcsolattartás, illetve mindennemű ügyintézés a K&H Bankkal.

· 2017-ben Önkormányzatunk több új alszámlát is nyittatott (Ebrendészeti hozzájárulás, Adók módjára történő behajtás számla, Mezőőri járulék számla) az ezzel kapcsolatos teendők sok időt vettek el a napi munkából.

· Az egyik intézményünk élén történő vezető váltás banknál történő átvezetése megtörtént 2017-ben (Gólyahír Bölcsőde), illetve pénzügyön a helyettesítő kolléga bejelentése és részére jogosultságok megadása megvalósult a zökkenőmentes munkavégzés érdekében.

· A pénzügy feladati közé tartozik, az önkormányzati kölcsönök, krízistámogatások, temetési kölcsönök analitikus nyilvántartása, illetve a fizetési felszólítások kiküldése.

· A lakbérekről havonta számla készül, a befizetések szinte minden bérlőnél határidőre megtörténnek egy-két kivétellel. A nem határidőre fizetők közül kettő már végrehajtás alatt van, havonta érkezik a letiltott összeg.

· A szállítói számlák nyilvántartása során figyelemmel kísérjük minden intézményben a túlfizetéseket, amennyiben nagyobb nagyságrendű, úgy a szolgáltatóval egyeztetve kérjük a túlfizetés visszafizetését.

· A közüzemi díjak továbbszámlázása negyedéves ciklusban történik. 

· A közterület használati díjak, haszonbérleti díjak, bérleti díjak számlázása folyamatos.

· Az ingatlan adás-vételi szerződések kapcsán érkező befizetések nyilvántartása naprakész.

· A bankszámlakivonatok felszerelése, rendezése és főkönyv felé előkészítése minden intézménynél naprakész.

· A pénzügyi részlegen történik az önkormányzati mobilflottával kapcsolatos teendők intézése (SIM kártyák pótlása, készülékek rendelése, számlareklamációk).

· A Magyar Államkincstártól minden hónap 10-ig az ÖNEGM rendszerben történik a támogatások igénylése. Ebben az évben a kiegészítő gyermekvédelmi támogatás és az Erzsébet utalványok igénylése és az ezzel kapcsolatos elszámolások kerültek igénylésre a határidők pontos betartásával.

· A megnövekedett adó kintlévőségek következtében rendszeresen küldünk beszedési megbízásokat az adótartozók felé. Ennek nyilvántartása az adócsoportban történik, de a beszedési megbízás teljesülése esetén a pénzügy értesíti az adócsoportot, a beszedések adószámlára történő átvezetése szintén a pénzügyön történik.

· 2017. január 1-től az iskolák fenntartása átkerült a Klebersberg Intézményfenntartó Központhoz (KLIK). Az átadás nem ment zökkenőmentesen, többször kértek adatokat az iskolák energiafelhasználásával kapcsolatban. Hol összegszerűen, hol a fogyasztás mértéke szerint. A közüzemek átírása nem történt meg teljes körűen ezért Önkormányzatunk megállapodást kötött a nálunk maradt közüzemek továbbszámlázása tekintetében. Ez negyedévente jelent plusz munka, hiszen a két iskola három telephelyén lévő közüzemek számláit kell kigyűjteni és továbbszámlázni a KLIK felé.

Pénztári munkafolyamatok:

· havi segélyek és közfoglalkoztatottak munkabérének kifizetése;

· iskolai és óvodai étkezési nyilvántartások vezetése, valamint számlakészítés;

· gyermekétkeztetéshez kapcsolódó kintlévőségek kezelése, fizetési felszólítások kiküldése;

· fizetési előlegek és a munkába járás költségtérítésének nyilvántartása;

· földterület használat (piaci helypénz) számlázása és pénzügyi nyilvántartása;

· intézményekkel való kapcsolattartás;

· intézmények havi elszámolásának kezelése;

· évi két alkalommal a rendszeres gyermekvédelmi kedvezményre jogosultaknak Erzsébet-utalvány kiosztása;

· egyéb kifizetések;

· pénztár kezelése.

2017. októberétől a MÁK valamennyi intézmény tekintetében szabályszerűségi és könyvvezetési ellenőrzést indított 2017. év tekintetében. A listákban megadott bekért dokumentumok elektronikus feltöltése jelentős időt vesz el év végén a napi munkától, ami ismét csak túlórával oldható meg. 

2. Adózás területén ellátott feladatok

Az adózás területén ellátott feladatokat alapvetően az adózás rendjéről szóló törvény, a helyi adókról szóló törvény és a helyi adókról szóló rendelet határozza meg.

A feladatellátás folyamatos megfeszített munkát igényel, melyet 2017. június óta 3 fő lát el, közel 6300 adózó tekintetében. 

A napi munka túlnyomó részét a következő feladatok teszik ki:

· adószámlákkal kapcsolatos befizetésekről a banki kivonatok felszerelése, könyvelése az ASP rendszerben;

· gépjárműadó megosztással kapcsolatos havi jelentések készítése a MÁK felé, és a 60 % beutalása minden hó 10-ig;

· a havi gépjármű változások feldolgozása, a Közigazgatási és Elektronikus Közszolgáltatások Központi Hivatalától (KEK KH) átvett adatok alapján, ez Sülysáp tekintetében eddig több mint 600 db változás feldolgozást jelent;

· negyedéves, féléves zárási összesítők készítése, adatszolgáltatás a MÁK felé;

· a május 31-ig beadandó iparűzési adóbevallások feldolgozása, könyvelése, a befizetések illetve túlfizetések rendezése igen nagy feladat. Az idei évben nagy többletmunkát jelentett, hogy már nem csak papír alapon lehet a bevallásokat és a változás-bejelentéseket benyújtani, hanem elektronikus formában is a NAV vagy az ASP adó szakrendszerhez kapcsolódó ELÜGY rendszeren keresztül.

· az egyéni vállalkozók és a vállalkozások tájékoztatása, könyvelők munkájának segítése;

· március és szeptember hónapban egyenlegközlők kiküldése;

· ingatlan adás-vétel, öröklés kapcsán felmerülő változások feldolgozása;

· a változásokról az adózók értesítése, fizetései felszólítások, és a hátralékosok felszólítása;

· az adók módjára történő behajtásokkal kapcsolatosan munkabérletiltás; 

· a könyvelés részére a feladás elkészítése és egyeztetése;

· adóigazolás kiadása a vagyoni helyzetről; 

· tévesen befizetett adók átvezetése egyik adónemről a másik adónemre, illetve a többlet befizetések visszautalása;

· az ebrendészeti hozzájárulás befizetéseinek nyilvántartása, a változások átvezetése

· mezőőri járulék befizetések könyvelése; adás-vétellel, örökléssel kapcsolatos változások feldolgozása;

· adó-, és értékbizonyítványok elkészítéséhez elengedhetetlen a területre történő kiszállás, helyszíni ellenőrzés, dokumentálás.

Az iparűzési adóval kapcsolatban az idei évben lehetőségük nyílt az adózóknak, hogy elektronikus úton küldjék be bevallásaikat a NAV vagy az ASP rendszerhez kapcsolódó ELÜGY rendszeren keresztül. A NAV felületéről indított bevallások benyújtására a technológiai háttér nem volt megfelelően felkészítve: a NAV a képviselők jogosultságának vizsgálata nélkül továbbította a bevallásokat az Önkormányzatok felé, azonban ezeknek a képviselőknek az ASP rendszerben történő rögzítése nélkül nem lehetett a bevallásokat feldolgozni. Több hónapos ASP fejlesztés és a Kormányhivatal és Nemzetgazdasági Minisztérium között zajló levelezés eredményeképpen június hónapban tudtuk elkezdeni ezeknek a bevallásoknak a feldolgozását, kezdve azzal, hogy egyenként ki kellett nyomtatni közel 200 adóbevallást, mivel a NAV-on keresztül beérkezett beadványok az ASP ELÜGY rendszerével ellentétben nem iktatódnak automatikusan. A nyomtatás, iktatás, feldolgozás és a megfelelő technikai háttér hiánya miatt nagyban kitolódott az iparűzési adó bevallások feldolgozásának ideje. 

Az ASP szakrendszerhez kapcsolódó ELÜGY rendszeren keresztül érkező bevallások feldolgozása a kisebb-nagyobb technikai problémák ellenére, viszonylag gördülékenyen működött. 168 adóbevallás és változás-bejelentés érkezett az ELÜGY rendszeren keresztül napjainkig. 

2016. decemberében kerültek kiküldésre a mezőőri járulék fizetési kötelezettséget 2014. évtől megállapító közel 800 darab határozat. Az első félévben több mint 50 beadvány érkezett, melyekben leginkább a tulajdoni/használati viszonyokban bekövetkezett változásokat jelentették be. 
Legtöbben a haszonbérbe kiadott, de a Földhivatalnál be nem jelentett földek utáni járulékkötelezettség rendezése végett keresték meg Hivatalunkat, de sok volt az olyan terület is, amelynek tulajdonosa elhunyt – akár több évvel ezelőtt –, és a hozzátartozók csak a határozatból értesültek a földtulajdon létezéséről. Ezekben az esetekben póthagyatéki eljárás keretében van lehetőség rendezni a tulajdoni viszonyokat. 

2017. évben április 30. és szeptember 30. volt a fizetés határideje a 2015. és a 2016. évi mezőőri járuléknak. Az első fizetési határidő 2016. december 31. volt. A mai napig 5 652 000 Ft járulékot fizettek meg, a 9 434 000 Ft előírásból, ez közel 60 %-os befizetési arányt takar. 

Az idei évben további plusz feladatként jelent meg a Tápiómenti Települések Csatornamű Vízgazdálkodási Társulatának megkeresése a meg nem fizetett csatorna víziközmű hozzájárulások adók módjára történő behajtása végett. 

A megkeresésben 206 ingatlan található, a behajtandó érdekeltségi hozzájárulás összege pedig 285.000 Ft, a Sülysáp illetékességi területén található ingatlanok tekintetében ez 58 710 000 Ft. (Ezen felül a hatóságot ingatlanonként 5000 Ft költségátalány illeti meg, amelyet szintén a kötelezettől kell beszedni.)

A listából közel 29 ingatlan vonatkozásában a behajtás iránti kérelem átadásra került az adózás rendjéről szóló törvény szerint illetékes önkormányzati adóhatósághoz.

A július hónapban kiküldött fizetési felszólítások eredményeképpen az ügyfélforgalom többszörösére nőtt. 
177 fő maradt nálunk behajtásra, melyből 32 társulat felé vissza lett küldve (22 esetben elhunyt, 10 ingatlan vonatkozásában pedig kevés adat hiányában nem volt beazonosítható a fizetésre kötelezett). 17 ingatlannal kapcsolatban érkezett a végrehajtás törlésének kérése. 

A Hatóságunkhoz benyújtott, de a Társulathoz elbírálás végett megküldött 15 részletfizetési kérelemből 5 főnek engedélyezték 2017. december 31. napjáig történő részletekben való megfizetést, a további 4 kérelem még elbírálás alatt van.

67 esetben indítottunk végrehajtási eljárást, melyből 42 letiltási rendelvény került visszaigazolásra a munkáltatók által. Ennek értelmében a jövedelem 33 %-a kerül havi szinten átutalásra Hatóságunkhoz.

25 fő fizette be teljes összegben az érdekeltségi hozzájárulást, 7 125 000 Ft összegben, amelyet tovább is utaltunk a Társulat felé. Az Önkormányzatot megillető költségátalány 125 000 Ft volt. 

A fennmaradó 52 fő esetében nem volt végrehajtható jövedelem, azonban a legtöbb esetben a földkönyvben található társtulajdonos, akiktől valószínűsíthető az érdekeltségi hozzájárulás összegének beszedése. Ezeket a megkereséseket visszaküldjük a Társulatnak, hogy jelöljenek meg más fizetésre kötelezettet. 

Az év utolsó negyedévében folytattuk a behajtási folyamatot, amelyet továbbra is a gépjárművek forgalomból való kitiltásával, munkabérből való letiltással, a cégek bankszámláinak inkasszózásával szeretnénk elérni. 

A helyi adók behajtása végett az Országos Egészségbiztosítási Pénztár nyilvántartásából folyamatosan kerülnek lekérdezésre az adósok munkaviszonyára vonatkozó adatok, melyek alapján továbbra is munkabérletiltásokat kezdeményezünk. 2017. évben 129 adózó munkabérének letiltását indítottunk meg 5 830 060 Ft összegben, mai napig 3.121.000 Ft érkezett be (2.814.000 helyi adó, 307.000 Ft adók módjára behajtandó köztartozás) Hatóságunkhoz és ezekből még több esetben további adók fognak beérkezni a jövedelmek arányában.

Az idei évben 49 fő esetében 67 gépjármű forgalomból való kitiltását kezdeményeztük közel 2.640.000 Ft összegű adóhátralék behajtása végett. 

Iparűzési adó tekintetében a szeptemberi befizetési időszakot követően felülvizsgálatra kerültek a vállalkozók adószámlái és hasonlóan az előző évhez novemberben inkasszók kerültek kibocsátásra.

66 vállalkozó bankszámláját terheltük meg több mint 16 millió Ft összegben, amelyből eddig közel 12 millió Ft-ot sikerült behajtanunk. 

Az elmaradt iparűzési adó bevallások pótlása érdekében megkezdődött egy átfogó ellenőrzés, amely alapján folyamatosan felülvizsgálatra kerülnek az egyéni vállalkozók és a vállalkozások. Novemberben 37 hiánypótlásra való felszólítás lett kiküldve, iparűzési adó bevallással kapcsolatosan, melyben tájékoztattuk az adózókat, hogy nem teljesítés esetén bírság kiszabásával élhet az adóhatóság. Ezekből a bevallásokból további adóbevétel beérkezése várható. 

További 51 adózónak fizetési felszólítás került kiküldésre leginkább az iparűzési adó elmaradásának beszedése érdekében, további 2.300.000 Ft összegben. A felszólítások tartalmaznak gépjármű-, és építményadó hátralékot is. 

Ebrendészeti hozzájárulás előírás az idei évben 2.106.000 Ft, amelyből eddig befizetettek 1.943.000 Ft-ot, ez 92 %-os befizetési arányt jelent. 

Szeptemberben a Pest Megyei Kormányhivatal „Törvényességi ellenőrzést” tartott Hivatalunkban, amely kiterjedt az adóigazgatási területre is a 2016-os év vonatkozásában. Építmény-, telek-, gépjármű-, iparűzési adóval kapcsolatosan készült dokumentumok, méltányossági és fizetési könnyítés iratai, adóvégrehajtással kapcsolatos iratok kerültek vizsgálat alá. A vizsgálat kiterjedt az ügyintézés szabályszerűségére, a hatályos jogszabályok alkalmazására, a döntések jogszerűségére mind anyagi jogi, mind eljárásjogi szempontból.

Az ellenőrzés eredményéről jegyzőkönyv készült, amelyben megállapították, hogy az adóigazgatási hatósági munkát jó színvonalon végezzük, anyagi- és eljárásjogi jogszabályoknak megfelelően járunk el. 

Az adóügyi iroda ügyintézőinek feladatköre a hivatal átszervezésével összefüggésben idén bővült az adó- és értékbizonyítványok kiállításával. Ennek keretében a végrehajtó irodáktól, társhatóságtól stb. kapott megkereséseknek megfelelően kell elvégezni egy-egy ingatlan értékének megállapítását, fényképekkel dokumentálva.

Sülysáp, 2017. december 7.

dr. Tóth Krisztina s.k.

